Temeljem članka 86. stavka 2. Ustava Republike Hrvatske („Narodne novine“, broj 85/10 – pročišćeni tekst i 5/14 – Odluka Ustavnog suda Republike Hrvatske, u daljnjem tekstu Ustav), u vezi s člankom 145. Poslovnika Hrvatskog sabora („Narodne novine“, broj 81/13., 113/16. i 69/17., u daljnjem tekstu Poslovnik) XX zastupnika u Hrvatskom saboru podnosi ovu

**I N T E R P E L A C I J U**

**o radu Vlade Republike Hrvatske**

Radi:

neuspjeha Vlade Republike Hrvatske u provođenju strukturnih reformi

**O b r a z l o ž e nj e:**

1. **Osnovna polazišta**

1. Člankom 86. stavkom 2. Ustava propisano je da „*Najmanje jedna desetina zastupnika Hrvatskoga sabora može podnijeti interpelaciju o radu Vlade Republike Hrvatske ili pojedinog njezinog člana*“, dok je člankom 145. stavkom 1. Poslovnika propisano da se interpelacijom „*na sjednici Sabora otvara rasprava o radu Vlade u cjelini ili o pojedinim odlukama Vlade ili ministarstva ako one odstupaju od općeg stajališta Vlade ili ministarstva u provođenju zakona ili utvrđene politike*“.

 Nadalje, člankom 1. Uredbe br. 1175/2011 Europskog parlamenta i Vijeća od 16. studenoga 2011. o izmjeni Uredbe (EZ) br. 1466/97 o jačanju nadzora stanja proračuna i nadzora i koordinacije ekonomskih politika propisano je da se „*Ovom Uredbom određuju … pravila za sadržaj, dostavljanje, ispitivanje i praćenje programa stabilizacije i programa konvergencije, kao dio multilateralnog nadzora od strane Vijeća i Komisije, kako bi se u ranoj fazi spriječila pojava prekomjernog deficita opće države, te promicao nadzor i koordinacija ekonomskih politika, čime se podupire ostvarivanje ciljeva Unije u pogledu rasta i zapošljavanja.*“, dok je člankom 1. Uredbe br. 1176/2011 Europskog parlamenta i Vijeća od 16. studenoga 2011. o sprečavanju i ispravljanju makroekonomskih neravnoteža propisano da „*Ova Uredba određuje detaljna pravila za otkrivanje makroekonomskih neravnoteža kao i za sprečavanje i ispravljanje prekomjernih makroekonomskih neravnoteža u Uniji.*“.

 Imajući u vidu citirane odredbe Ustava, Poslovnika te uredbi Europskog parlamenta i Vijeća, a posebno Radni dokument službi Europske komisije „*Izvješće za Hrvatsku 2018. s detaljnim preispitivanjem o sprječavanju i ispravljanju makroekonomskih neravnoteža*“, XX zastupnika u Hrvatskom saboru smatra nužnim otvoriti raspravu o radu Vlade Republike Hrvatske u pogledu ostvarenja strukturnih reformi i ocjene napretka u provedbi strukturnih reformi te sprječavanju i ispravljanju makroekonomskih neravnoteža. Naime, radi se o pitanjima koja imaju dalekosežne posljedice po razvoj Republike Hrvatske, zbog čega smatramo da je u Hrvatskom saboru potrebno otvoriti raspravu o navedenoj temi te da je u sklopu iste potrebno donijeti zaključke kojima će se Vlada Republike Hrvatske obvezati na dodatne napore u provođenju strukturnih reformi, a Hrvatski će sabor preuzeti nadzor nad aktivnostima Vlade i provođenjem tih reformi.

1. **Razlozi podnošenja interpelacije**

2. Sukladno pravilima Europskog semestra, Vlada Republike Hrvatske je 27. travnja 2017. godine usvojila Nacionalni program reformi 2017. i Plan konvergencije Republike Hrvatske za razdoblje 2017. – 2020.

2.1. U Radnom dokumentu službi Europske komisije „*Izvješće za Hrvatsku 2018. s detaljnim preispitivanjem o sprječavanju i ispravljanju makroekonomskih neravnoteža*“ ocijenjen je napredak Republike Hrvatske u provođenju reformi i preporuka Europske komisije te je ocijenjeno da u pogledu 52% preporuka upućenih Republici Hrvatskoj nema napretka ili je taj napredak ograničen. Primjerice, nema napretka u reformi javne uprave, nema napretka u usklađivanju okvira za određivanje plaća u javnom sektoru, nema napretka u jačanju proračunskog okvira, nema napretka u rješavanju ogromnih dugova u sektoru zdravstva, nema napretka u provedbi mirovinske reforme itd.

Posebno upečatljiva je ocjena Komisije da Vlada Republike Hrvatske kontinuirano odgađa ili čak potpuno odustaje od provedbe ranije najavljenih reformskih mjera, što potvrđuje tezu o neodlučnosti i neučinkovitosti Vlade.

2.2. Istovremeno, Republika Hrvatska se suočava sa usporavanjem gospodarskog rasta (iako je Vlada Republike Hrvatske predviđala rast BDP-a u 2017. godini za 3,2%, rast je iznosio 2,8%, a u zadnjem kvartalu 2017. godine usporio je na svega 2,0%). Zabrinjava ocjena Europske komisije da je i tako niska stopa rasta BDP-a iznad stvarnog potencijala rasta koji je procijenjen na svega 1,4% do 1,9%. Takav skromni potencijal rasta u najvećoj mjeri je determiniran upravo neprovođenjem strukturnih reformi, posljedično, niskom razinom globalne produktivnosti i konkurentnosti hrvatskog gospodarstva.

Značajan indikator gospodarskog usporavanja je i smanjenje industrijske proizvodnje (industrijska je proizvodnja u Hrvatskoj u siječnju pala za 0,4% na godišnjoj razini, treći mjesec zaredom, što nije zabilježeno od kraja 2013. godine). Gospodarski rast ograničavaju i izrazito nepovoljna kretanja na tržištu radne snage uvjetovana egzodusom najproduktivnijeg dijela stanovništva Hrvatske prije svega u zemlje EU.

Iako su fiskalni parametri jedini pozitivni primjer (smanjeni deficit i udio javnog duga u BDP-u) Hrvatska je i dalje opterećena rastom apsolutnog iznosa javnog duga (javni dug Hrvatske porastao je u studenom prošle godine za 3,7% na godišnjoj razini, na 300,2 milijardi kuna, što je najviša nominalna razina javnog duga od kada se vode ti podaci).

2.3. Navedene brojke pokazuju da neprovođenje reformi već sada ima izrazito štetne posljedice po Republiku Hrvatsku, njen gospodarski, ali i društveni napredak i perspektivu.

 Stoga smatramo da je nužno u Hrvatskom saboru otvoriti raspravu o (ne)provođenju strukturnih reformi te stvoriti mehanizme koji će osigurati njihovo provođenje i natjerati Vladu Republike Hrvatske da radi svoj posao. Imajući u vidu postojanje Europskog semestra ne smatramo potrebnim usvajanje posebnih akcijskih planova, već smatramo potrebnim uvođenje parlamentarnog nadzora nad provođenjem Nacionalnog programa reformi i redovito izvješćivanje javnosti i Hrvatskog sabora o istome.

1. **Zaključno**

3. Sukladno iznesenim činjenicama, a kako bi se primoralo Vladu Republike Hrvatske na rad i osiguralo provođenje reformi, podnositelji ove Interpelacije smatraju da je Vlada Republike Hrvatske dužna odmah dostaviti Hrvatskom saboru izvješće o dosadašnjem provođenju Nacionalnog programa reformi i Plana konvergencije, kao i da takvo izvješće ubuduće bude dužna dostavljati Hrvatskom saboru svaka dva mjeseca.

 Budući samo dostavljanje izvješća nije dovoljno kako bi se osigurao nadzor nad provođenjem reformi, smatramo nužnim osnovati Nacionalno vijeće za praćenje provedbe Nacionalnog programa reformi, koje će činiti zastupnici, predstavnici sindikata, predstavnici poslodavaca, predstavnici nevladinih udruga, predstavnici akademske zajednice, stručnjaci i predstavnici medija, a koje će Vijeće sustavno pratiti provedbu Nacionalnog programa reformi, analizirati izvješća nadležnih tijela o provedbi Nacionalnog programa reformi te ocjenjivati načine i rezultate provedbe, predlagati mjere za veću učinkovitost provedbe Nacionalnog programa reformi. Sukladno tome, predlaže se usvajanje sljedećih

**Z A K LJ U Č A K A**

1. Vlada Republike Hrvatske dužna je u roku od 15 dana izvijestiti Hrvatski sabor o dosadašnjem provođenju Nacionalnog programa reformi 2017. i Plana konvergencije Republike Hrvatske za razdoblje 2017. – 2020.
2. Vlada Republike Hrvatske dužna je redovno, svaka dva mjeseca Hrvatskom saboru podnositi izvješće o provođenju Nacionalnog programa reformi.
3. Hrvatski sabor osnovat će Nacionalno vijeće za praćenje provedbe Nacionalnog programa reformi, koje će činiti zastupnici, predstavnici sindikata, predstavnici poslodavaca, predstavnici nevladinih udruga, predstavnici akademske zajednice, stručnjaci i predstavnici medija, a koje će Vijeće sustavno pratiti provedbu Nacionalnog programa reformi, analizirati izvješća nadležnih tijela o provedbi Nacionalnog programa reformi te ocjenjivati načine i rezultate provedbe, predlagati mjere za veću učinkovitost provedbe Nacionalnog programa reformi.